Elina Grundström toimii Julkisen sanan neuvoston puheenjohtajana vuoden 2019 loppuun saakka. Hänen johtamistapansa ja alaistensa kohtelu on herättänyt kritiikkiä.

Elina Grundström aloitti Julkisen sanan neuvoston puheenjohtajana vuoden 2016 alussa. Tehtävässään hän on vastuullisen tiedonvälityksen ylin valvoja MAURI RATILAINEN

Julkisen sanan neuvoston toimiston työilmapiiri on kärjistynyt sen jälkeen, kun Elina Grundström aloitti neuvoston puheenjohtajana vuonna 2016, Suomen Kuvalehti kertoo. Useat toimistossa työskentelevät tai työskennelleet lähteet kritisoivat lehdelle Grundströmin johtamistapaa ja alaistensa kohtelua. Etenkin vuosina 2016 ja 2017 toimiston työntekijöiden vaihtuvuus oli suurta.

Toimikautensa aluksi Grundström yritti kasvattaa valtaansa. Hän ehdotti kannatusyhdistykselle, että puheenjohtaja voisi yksin tehdä langettavia päätöksiä. JSN:n jäsenten helpotukseksi yhdistys torjui ehdotuksen.

Lehden mukaan henkilökunta joutui olemaan varpaillaan ja varomaan virheitä.

- Huudettiin, että me emme osaa mitään. Huutamista sai alituisesti pelätä. Me itkettiin siellä, entinen työntekijä kertoo.

Grundström saattoi myös huomauttaa alaisiaan, mikäli nämä pukeutuivat liian vapaamuotoisesti. Toimiston nuorimman Grundström määräsi keittämään itselleen joka aamu kahvit. Syksyllä 2016 taloon järjestettiin psykologi, kun työntekijät olivat ottaneet yhteyttä JSN:n kannatusyhdistyksen puheenjohtajaan.

Grundström kertoo lehdelle, että JSN:n asiat ovat huomattavasti paremmalla tolalla kuin aiemman puheenjohtajan aikana.

Julkisen sanan neuvosto on kustantajien ja journalistijärjestöjen perustama sääntelyelin, joka tulkitsee hyvää journalistista tapaa.